ΣΠΑΥ

Δελτίο Τύπου

Από την Αρχαία Ολυμπία, έναν τόπο με πλούσια ιστορία και υψηλό συμβολισμό, ξεκίνησε
το οδοιπορικό του Συνδέσμου Προστασίας και Ανάπτυξης Υμηττού (Σ.Π.Α.Υ.) με στόχο την
ανταλλαγή τεχνογνωσίας, προτάσεων, εμπειριών όλων των εμπλεκόμενων φορέων των
ορεινών όγκων της χώρας και με κύριο σκοπό να αναδειχθεί η Τοπική Αυτοδιοίκηση ως
πραγματικό κύτταρο της Πολιτικής Προστασίας για τη διαφύλαξη του δασικού πλούτου της
πατρίδας μας.

Ο Πρόεδρος του ΣΠΑΥ και Δήμαρχος Ελληνικού Αργυρούπολης Γιάννης Κωνσταντάτος έτυχε
θερμής υποδοχής από τον οικοδεσπότη Δήμαρχο Αρχαίας Ολυμπίας Γιώργο Γεωργιόπουλο
και συμμετείχε στη σύσκεψη που έγινε το πρωί της Πέμπτης 8 Δεκεμβρίου, στην Αίθουσα
Δημοτικού Συμβουλίου Αρχαίας Ολυμπίας με θέμα «Ο Δεκάλογος Σωτηρίας των Δασών
μας», συνοδευόμενος από τους ειδικούς συμβούλους του ΣΠΑΥ κ.κ. Φώτη Δημαρέση,
Αρχιπυραγό εν αποστρατεία και Νίκο Κιούση.
Κατά τη διάρκεια της σύσκεψης συμφωνήθηκε ειδικότερα η ανάληψη συγκεκριμένων
πρωτοβουλιών και δράσεων μέσα στο προσεχές διάστημα.

Ο Δήμαρχος Αρχαίας Ολυμπίας Γιώργος Γεωργιόπουλος ευχαρίστησε θερμά τον Πρόεδρο
του ΣΠΑΥ και συνάδελφο Δήμαρχο Γιάννη Κωνσταντάτο για την επιλογή αυτού του
ιστορικού τόπου για την έναρξη της διαβούλευσης με τους δήμους της χώρας. Αναφέρθηκε
στη μεγάλη προσπάθεια της Δημοτικής Αρχής να πείσει την Κυβέρνηση για το μέγεθος της
καταστροφής και την αναγκαιότητα ενός Ειδικού Προγράμματος Αποκατάστασης του
Δήμου, επισημαίνοντας ότι σ’ αυτό το Πρόγραμμα η εμπειρία και η γνώση του ΣΠΑΥ θα
είναι πολύτιμη. Υπογράμμισε ακόμη ότι η ανταλλαγή εμπειριών και γνώσεων στη
διαχείριση κρίσεων είναι πολύτιμη για την αυτοδιοίκηση. Οι Σύνδεσμοι είναι πολύτιμα
εργαλεία μελέτης, χρηματοδότησης και υλοποίησης έργων και δράσεων, με ευελιξία και
αποτελεσματικότητα. Καταλήγοντας υπογράμμισε ότι «οι στόχοι της Δημοτικής Αρχής για
το μέλλον της Αρχαίας Ολυμπίας είναι πάρα πολύ ψηλά και πολλά εξαρτώνται από το
Πρόγραμμα Αποκατάστασης αλλά και την προσαρμοστικότητά μας στα νέα εργαλεία όπως
οι Σύνδεσμοι και γενικότερα οι διαδημοτικές συνεργασίες».

Ο Πρόεδρος του ΣΠΑΥ Γιάννης Κωνσταντάτος ακολούθως παρουσίασε συνοπτικά το
πλαίσιο λειτουργίας του ΣΠΑΥ ο οποίος είναι ο μεγαλύτερος Σύνδεσμος σκοπού της Χώρας
και απαρτίζεται από 11 όμορους δήμους που βρίσκονται γύρω από τον Υμηττό. Τόνισε
μεταξύ άλλων ότι ο Σύνδεσμος, έχοντας πετύχει χρηματοδοτήσεις πλέον των 17 εκ. ευρώ,
λειτουργεί συμπληρωματικά στην Αυτοδιοίκηση καλύπτοντας όποια πεδία είναι κενά ως
προς τη διεκδίκηση πόρων και την εκτέλεση έργων πολιτικής προστασίας, δεδομένου ότι
είναι δύσκολη έως αδύνατη η χρηματοδότηση των Δήμων για δράσεις αυτού του είδους.
Ο κ. Κωνσταντάτος υπογράμμισε ότι ο ΣΠΑΥ είναι έτοιμος να διαθέσει τις τεχνικές του
δυνατότητες και την επιστημονική τεχνογνωσία του για την εκπόνηση μελετών ή την
προμήθεια τεχνικών μέσων ώστε να μπορεί μέσα στον επόμενο χρόνο να δημιουργήσει και
ο Δήμος Αρχαίας Ολυμπίας έναν αντίστοιχο Σύνδεσμο.

Παρουσίασε εν συνεχεία έναν Δεκάλογο Προτάσεων που αφορούν σε θέματα Πολιτικής
Προστασίας για τη Σωτηρία των Δασών, βασισμένες στο τρίπτυχο εθελοντισμός –
νομοθεσία – χρηματοδότηση. Οι προτάσεις αυτές αφορούν τον εθελοντισμό, θέματα
χρηματοδότησης, ίδρυσης κέντρων διαχείρισης κρίσεων, κ.α.
Ακολούθησε ένας γόνιμος και εποικοδομητικός διάλογος με τους συμμετέχοντες φορείς,
όπου κατατέθηκαν προτάσεις, επισημάνσεις και εμπειρίες από τον τρόπο διαχείρισης των
τοπικών κρίσεων, ιδίως της μεγάλης πυρκαγιάς του 2021.

Ενδιαφέρουσες προτάσεις κατέθεσαν οι εκπρόσωποι των αρχών και των φορέων που
εμπλέκονται στην αντιμετώπιση φυσικών καταστροφών. Μεταξύ αυτών ήταν ο Διοικητής
της Πυροσβεστικής Υπηρεσίας Πύργου κ. Νίκος Σμαρνάκης, οι Προϊστάμενοι
Πυροσβεστικών Κλιμακίων Κρεστένων κ. Κώστας Δρακόπουλος και Αρχαίας Ολυμπίας κ.
Ηλίας Δουζένης, ο Διοικητής του Αστυνομικού Τμήματος Αρχαίας Ολυμπίας κ. Νίκος
Αργυρόπουλος, ο Πρόεδρος της Αερολέσχης Πύργου κ. Θεόδωρος Γιαννακούλιας και το
μέλος κ. Γιώργος Σπηλιόπουλος, η Πρόεδρος της Περιβαλλοντικής Δράσης Ηλείας κα Νίκη
Αστερή, ο Προϊστάμενος Πολιτικής Προστασίας του Δήμου Αρχαίας Ολυμπίας κ. Γιώργος
Καρανικολός, μέλη της Εθελοντικής Ομάδας «ΔΙΑΣ» κ.α.

Η αποστολή συνεχίστηκε με επίσκεψη στο Εθελοντικό Κλιμάκιο πλησίον του Δημαρχείου
Αρχαίας Ολυμπίας καθώς και στην ευρύτερη περιοχή του Αρχαιολογικού Χώρου που είχε
πληγεί από τις φωτιές το 2007 και το 2021.

Οι δύο Δήμαρχοι αντάλλαξαν εθιμοτυπικά αναμνηστικά. Ο Δήμαρχος Αρχαίας Ολυμπίας
Γιώργος Γεωργιόπουλος παρέδωσε στον Πρόεδρο του ΣΠΑΥ Γιάννη Κωνσταντάτο το
διαχρονικό σύμβολο της Αρχαίας Ολυμπίας, ένα κλαδί ελιάς, σύμβολο της ειρήνης με το
οποίοι οι αρχαίοι στεφάνωναν τους νικητές.

Από την πλευρά του ο Πρόεδρος του ΣΠΑΥ Γιάννης Κωνσταντάτος τόνισε ότι ξεκινάει μια
συνέργεια που θα ωφελήσει την περιοχή, επιδίδοντας παράλληλα μια τιμητική πλακέτα
αγάπης.

Οι προτάσεις των συμμετεχόντων φορέων που σχετίζονται με τον Πολιτική Προστασία και
τη διαχείριση των δασών θα παρουσιαστούν τον Ιανουάριο στο Μεγάλο FORUM που θα
οργανωθεί από τον Σ.Π.Α.Υ. στην Αργυρούπολη παρουσία κορυφαίων θεσμικών φορέων σε
πανελλαδικό επίπεδο.